**Drum la deal…**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Drum la deal şi drum la vale

Îmi fac veacul tot pe cale,

N-am în lume sărbătoare,

Nici n-am partea mea la soare.

Bat-o crucea ursitoare

Care s-a ursit pe mine

Să n-am nici o zi cu bine!

Ostenit mereu de ducă

Noaptea-n codri mă apucă,

Copacilor sunt nălucă!

Ochii-mi nu se mai usucă!

Unde merg, în orice parte

Dragostele-mi sunt deşarte,

Aolică, lică floare!

De n-ai fi fermecătoare

Nu m-ai abate din cale

Să calc pe urmele tale!